**הפצצת גדוד 931** היא תקרית אש כוחותינו שאירעה בצה"ל ב-10 ביוני 1982, בשבוע הראשון של מבצע שלום הגליל, שבה מבנה של ארבעה מטוסי פנטום של חיל האוויר הישראלי הפציץ בטעות שיירה של גדוד 931 מחטיבת הנח"ל, שאליה צורף כוח שריון מגדוד 572 של חטיבה 943. בהפצצה נהרגו 24 לוחמים ונפצעו 108, ועוד כ-30 סבלו מהלם קרב. זו תקרית "אש כוחותינו" החמורה ביותר בתולדות צה"ל.

המבנה, בהובלת הטייס סא"ל דני שאקי והנווט סרן יוחנן לוקר, נשלח למשימת הפצצה בגבול סוריה-לבנון, כדי לפגוע בכוח קומנדו סורי שנע לעבר כוחות צה"ל. עקב טעות בניווט הגיע המבנה למקום אחר מזה שנשלח אליו, והגיע כ-10 ק"מ דרומית לאגם קרעון. בין שאקי ללוקר פרץ ויכוח על זיהוי המטרה, כאשר לוקר טען שהזיהוי של שאקי שגוי. בסופו של דבר ציית לוקר לפקודתו של שאקי, והפנטום הפציץ את השיירה בפצצות מצרר, ואחריו המשיכו בהפצצה מטוסים נוספים במבנה. ההפצצה גרמה ל-24 הרוגים ו-108 פצועים. לאחר מכן התברר שהייתה זו שיירה של גדוד 931 של חטיבת הנח"ל, בפיקודו של סא"ל יום טוב סמיה, ששהה בתדלוק והתחמשות בוואדי ביאנור. סמיה התעקש להחזיר לפעולה את החיילים הנותרים בו ביום, בטיעון שיציאה מיידית לפעולה תמנע היווצרות טראומה.

**תיאור אירוע הכשל**

המוביל טס, ממזרח למערב, לאורך הציר החדש ("מיכה"), אך מבלי שהרגיש, הוא משך יותר מדי מערבה וטס מעל ציר אחר ("ברקת"), כשהוא משוכנע שהוא על הציר הנכון. בשלב מסויים הוא דיווח לקצין התיאום האווירי (קת"א) – אל"ם עמירם טלמון – שהוא רואה מטרות, מעט מערבה לעיירה רשיא (למעשה הוא זיהה את הכפר משכי כרשיא), וביקש לתקוף אותן. הקת"א ענה למוביל שאם המטרות הן מעט מערבה מרשיא הוא רשאי לתקוף. בפועל, הרביעיה פגעה בגדוד 931 של הנח"ל, בפיקודו של יום-טוב סמיה, וכוח שריון, היו בתדלוק והתחמשות בואדי ביאנור.

הנווט לוקר הבחין כי יש שגיאה בזיהוי ואמר כי הם תוקפים נקודה שונה מזו שהיו מיועדים לתקוף. הטייס לא התחשב בהערותיו של סרן לוקר והמשיך בתקיפה. חלק ממטוסי המבנה ראו את הכלים במהלך התקיפה וחלקם תקפו במקום שבו נפלו פצצות המוביל. ההחלטה בדבר שיגור החימוש לא נעשתה על ידי סרן לוקר ולמעשה בוצעה חרף ספק שהועלה על ידו ביחס לנקודת התקיפה‭" 

**ניתוח הכשל**

רוב התקיפות האוויריות בוצעו בקשר עם קת"א קרקעי שהיה בקשר עין עם המטרה ובקשר רציף עם המטוסים. הפנטום עם צוות כפול היה מתאים ומאומן לתקיפה כנ"ל. הסתבר שהמוביל טעה בזיהוי. המטרות שתקף, היו ממערב לכפר משכי ולא מהעיירה רשיא, הנמצאת כשבעה קילומטרים מזרחה יותר". 

לטענה שהטייסים לא יכלו לראות בברור פנלי סימון על כלי הרכב של כוחותינו – חשוב לציין כי המג"ד יום טוב סמיה הנחה את קמב"צ ב' (סגן יוסי חמו) שנכנס ממטולה להצטייד בכמות רבה של פנלים לזיהוי רכב, כך שבעת התקיפה היו לכל רכב שני פנלים צמודים – פס רחב מעבר למקובל.

רבים מהיחידה שהותקפה נמצאים עד היום במצב של פוסט טראומה.

**תהליך הפקת הלקחים**

חיל האוויר הקים ועדת חקירה בראשותו של תא"ל (מיל') רפי הר-לב, שניקתה את לוקר מאחריות. חרף זאת, לוקר דרש שיירשם ציון לחובתו בתיקו האישי, בהיותו חלק מהצוות. משאקי נמנע הפיקוד שהובטח לו על טייסת "כפיר", והוא פרש מצה"ל. התקרית לא פגעה בקידומו של לוקר, שהמשיך לשרת בצה"ל והגיע לדרגת אלוף כמזכיר הצבאי של ראש הממשלה.

רס"ן משה דניאל טיפל ברבים מהפצועים ועל כך זכה בצל"ש הרמטכ"ל.

לקריאה נוספת
------------

* יורם יובל, **סערת נפש**, פרק 2: "ולא אמות כמוהם בזוועה". הוצאת קשת (2001)

קישורים חיצוניים
----------------

* אירוע כשל מספר 66: ירי פאנטומים במלחמת לבנון על גדוד 931 בואדי ביאנור, באתר resilience.har-el.com
* עמרי אסנהיים, ידידותי למשתבש, באתר nrg‏, 13 בינואר 2006
* רועי מנדל, פנטומים יורים עלינו. 30 שנות הלם קרב, באתר ynet, 9 ביוני 2012
* זמן אמת עונה 6 | פרק 16 - שתיקת הטייסים: אירוע הירי הדו-צדדי החמור ביותר בתולדות צה"ל, סרטון בערוץ "כאן 11 - תאגיד השידור הישראלי", באתר יוטיוב (אורך: 51:06)
* שמעתי את המטוסים. הבנתי שתוך כמה שניות יתרחש אסון, באתר הגבורה

הערות שוליים
------------

1. ↑  סרן ד"ר משה דניאל, אתר הגבורה